### Beslutningstema

Det skal besluttes, om vedtægtsændringer for Nørrevejens Kraftvarmeværk i Højer kan godkendes. Vedtægtsændringerne betyder bl.a., at Tønder Kommunes antal pladser i bestyrelsen reduceres fra 2 til 1.

### Historik

Ved Kommunalbestyrelsens konstituering for 2022-2025 blev Nicolai Toft og Christian Toft udpeget til kraftvarmeværkets bestyrelse. David Lauridsen og Hannah Nørgaard blev udpeget som suppleanter.

### Sagsfremstilling

Bestyrelsen for Nørrevejens Kraftvarmeværk har på bestyrelsesmøde den 17. maj vedtaget en revideret vedtægt for selskabet. Ifølge de gældende vedtægter kræver vedtægtsændringer andelshavernes godkendelse.

Digegården og [adresse] i Højer er andelshavere, som er repræsenteret ved Tønder Kommune.

Forsyningsområdet er blevet udvidet med Højer Efterskole, som også bliver andelshaver.

Bestyrelsen har besluttet, at de 5 største bidragsydere får hver 1 plads i bestyrelsen. To kommunalbestyrelsesmedlemmer er udpeget til kraftvarmeværkets bestyrelse, hvilket ønskes reduceret til et medlem.

Jf. referat fra bestyrelsesmødet den 17. maj er der følgende ændringer til vedtægterne:

2.1 En præcisering af, at værket alene producerer varme og ikke som tidligere i kombination med el.

3.1 En udvidelse af andelshaverene med Højer Efterskole, [adresse] 68 og 70 (inkl. lærerbolig).

7.1 En ændring af bestyrelsens sammensætning, med 1 repræsentant fra de 5 største bidragsydere, samt mulighed for valg af kasserer til bilagskontrol og godkendlse af betalinger mv.

7.4 Mulighed for at indgå aftaler om administration og daglig ledelse.

7.5 Byråd ændret til Kommunalbestyrelse.

9.1 Pga. udvidelsen af andelshavere ændres fuld enighed (godkendelse) ved vedtægtsændringer og opløsning af selskabet til en flertalsbeslutning på 2/3 ved vedtægtsændringer og 3/4 ved opløsning.

Vedtægtsændringerne, herunder en reduktion af Tønder Kommunes bestyrelsesmedlemmer fra 2 til 1, får virkning fra det tidspunkt, hvor alle andelshavere har godkendt de nye vedtægter.

### Kommunaldirektøren indstiller,

at vedtægtsændringerne godkendes, og

at det besluttes, hvem der fremover repræsenterer Tønder Kommune i kraftvarmeværkets bestyrelse som hhv. bestyrelsesmedlem og suppleant.

### Beslutning

Indstillingen godkendt, og Nicolai Toft udpeges som bestyrelsesmedlem med Christian Toft som suppleant.